Line Barfod (EL), 2009-05-26:
Enhedslisten kan støtte forslaget.
Vi synes, det er dybt problematisk, at vi har nogle efterretningstjenester, der er så lidt kontrol med.
Den tidligere chef for Politiets Efterretningstjeneste har jo også flere gange efterlyst, at der kom mere kontrol med Politiets Efterretningstjeneste, fordi han mener, det er helt afgørende for dens virke, at der er kontrol med, hvad der foregår.
Især efter det er kommet frem, at Forsvarets Efterretningstjeneste faktisk har hjemmel til at aflytte alle uden nogen som helst form for kontrol, og senest efter det svar, vi lige har fået fra forsvarsministeren, om, at han ikke kan garantere, at der ikke er journalister, læger og advokater, der bliver aflyttet af Forsvarets Efterretningstjeneste uden nogen som helst form for domstolskontrol, så mener jeg også i den grad, der er behov for, at vi får gennemført en række af de tiltag, som her er foreslået af SF.
Efter vores opfattelse bør der også gerne gives endnu flere muligheder for kontrol, og det er klart, at den norske ordning er en stor inspiration i den henseende.
Jeg synes også, det kunne være interessant at se lidt mere på det faktum, at Island åbenbart kan klare sig helt uden at have efterretningstjenester.
Det er jo ganske kort beskrevet i det svar, vi har fået fra Justitsministeriet, så jeg tror, noget af det, vi med fordel kunne spørge mere ind til, var, hvordan man i Island klarer sig helt uden at have de her meget hemmelige tjenester, som jo også over de senere år er vokset ganske voldsomt i størrelse.
Man har jo tidligere diskuteret meget, hvad et overvågningssamfund er, og hvad det kan gøre ved en - og hvis nogen vil se, hvad det kan gøre ved en, kan de jo låne filmen »De andres liv« om Stasi i DDR, hvor man kan se, hvordan det påvirker mennesker, at de ikke ved, om de bliver overvåget eller ej, hvordan det påvirker magtapparatet, når det har retten til at gå ind og foretage overvågning af mennesker og til at afgøre, at det så også kan føre til nogle voldsomme ændringer i folks liv.
For det er jo den anden del af det.
Det mest voldsomme er jo den hemmelige retspleje, der er indført over for asylansøgere og andre ikkedanske statsborgere, som betyder, at efterretningstjenesten på baggrund af fuldstændig hemmeligholdte oplysninger kan meddele, at disse mennesker ikke har ret til at opholde sig i Danmark, og kan gå videre til ministeren, der så træffer afgørelsen om det.
Det betyder altså, at mennesker risikerer at blive sendt ud af Danmark, uden at de har nogen som helst mulighed for at få indsigt i, hvad det er for nogle oplysninger, der ligger til grund for det.
Tilsvarende kan det have konsekvenser - der selvfølgelig ikke er lige så voldsomme, men som dog kan være meget indgribende over for mennesker når efterretningstjenesten foretager sikkerhedsgodkendelser af de mange, mange mennesker i Danmark, der har et job, der kræver en sådan sikkerhedsgodkendelse.
Det gælder folk i telebranchen, en række it-folk og folk, der arbejder i lufthavne, havne osv., som jævnligt skal have fornyet deres sikkerhedsgodkendelse, og også her har de ingen mulighed for at have nogen som helst kontrol med, hvad det egentlig er for et grundlag, der ligger for, at efterretningstjenesten kan gå ind og sige, at de ikke længere kan få deres sikkerhedsgodkendelse, med den konsekvens at de jo bliver fyret fra deres job og ikke har nogen mulighed for at få den fyring prøvet.
Der bliver indimellem henvist til Wamberg-udvalget, der godkender og kontrollerer de registreringer, der foretages, men der fik vi jo for et par år siden under en høring oplyst, at efterretningstjenesten altså må registrere folk i op til 3 år, før de behøver at fremlægge det for Wamberg-udvalget, så det er altså meget illusorisk, hvad der ligger af kontrol der.
Så der er bestemt et stort behov for, at vi får gennemført langt mere kontrol end den, der er i dag.